Райнер Мария Рилке
Балконът
Неапол

Превод от немски: Георги Мицков, 1979

chitanka.info

Във ъгъла високо на балкона

като че от художник наредени

и вързани като букет личат

стареещи лица, така смирени,

че в здрача те изглеждат съвършени,

трогателни и вечни в тоя кът.

Една до друга две сестри опрени,

но без да ги обвързва близостта,

са сякаш от копнежи уморени

подобно самота до самота.

А братът официален, мълчаливо

заключен в себе си и устремен,

за кратък миг със майката сравнен,

напълно с образа й се покрива.

И помежду им със печална краска,

със никой несродена, все така

седи старица — недостъпна маска,

придържана от някаква ръка,

а друга пък отвътре се подава,

привидно плъзгаща се и корава,

увиснала под дрехите остава

и скрита за детинските очи.

За сетен път опитва нещо, бледа

и галена от бръчките в безреда,

не може никой да я различи.

1907

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.